УнафэкIэ щIагъэбыдэ
Къэбэрдей-Балъкъэрым и Iэтащхьэ, республикэм и Террорым пэщIэтынымкIэ и комиссэм и унафэщI КIуэкIуэ Юрий Тырныауз къалэм дыгъуасэ щригъэкIуэкIащ КъБР-м и АТК-мрэ къалэнхэр псынщIэу зэфIэзых и штабымрэ нэгъабэ дыгъэгъазэм и 21-м зэгъусэу къыхалъхьа протокол зэхыхьэм щаубзыхуахэр гъэзэщIа зэрыхъум теухуа зэIущIэ.
Къыхалъхьа Iуэхугъуэм теухуауэ зэIущIэм къыщыпсэлъащ Iуащхьэмахуэ муниципальнэ щIыналъэм и администрацэм и тхьэмадэ Уянаев Казым, Налшык къалэ округым и щIыпIэ администрацэм и унафэщI Алэкъей Арсен, Шэджэм муниципальнэ районым и администрацэм и Iэтащхьэм и къалэнхэр зыгъэзащIэ ТекIушэ Артур сымэ.
«Терроризмэм пэщIэтыным и IуэхукIэ» 2006 гъэм гъатхэпэм и 6-м къащта Федеральнэ закон №35-ФЗ-м и 5.1-нэ статьям къызэрыщыгъэлъэгъуам тету, терроризмэм ебэнынымкIэ пщэрылъхэр КъБР-м и гъэзэщIакIуэ властым и къудамэхэм зэратегуэшапхъэм теухуауэ зэхыхьэм къыщыпсэлъащ Къэбэрдей-Балъкъэрым экстремизмэм пэщIэтынымкIэ и министр Къуэшрокъуэ Залым.
Апхуэдэу абы зэпкърихащ 2015 гъэм жэпуэгъуэм НАК-м и зэIущIэм къыщащта япэ протоколым и 3.2-нэ пунктыр зэрагъэзащIэр. Зэхуэсахэр Къуэшрокъуэм жиIахэм арэзы техъуащ.
КъБР-м щыIэ МВД-м и министрым и япэ къуэдзэ Тату Къазбэч щхьэхуэу къытеувыIащ ныбжьыщIэхэр экстремизм, терроризм хьэгъэщагъэхэм хуэзыгъэуш щхьэусыгъуэхэр къэхутэнымрэ къызэпыудынымрэ хуэунэтIауэ зэфIагъэкIхэм.
Зэхыхьэм зыщытепсэлъыхьахэр унафэкIэ щIагъэбыдащ.
КЪУМАХУЭ Аслъэн.
